Nemačka se obavezala da se u naredne četiri godine na ulicama te zemlje nađe minimum milion električnih automobila. Trenutno ih je samo 60.000, pa poznavaoci tvrde da bi pojava 940.000 polovnih automobila u prodaji (onih koji će biti zamenjeni električnim vozilima) mogla značajno da poveća ponudu i u Srbiji, ali i da im obori cenu.

Kako procenjuju, najveći uvoznici polovnjaka iz Nemačke i prodavci u Srbiji, najtraženiji automobili mogli bi da budu jeftiniji i do 1.000 evra. Ocena je da bi bar 100.000 polovnjaka koji se budu pojavili na nemačkom tržištu mogli da završe u Srbiji.

Nikola Borojević, direktor u jednoj kompaniji koja se bavi prodajom polovnih automobila, kaže za Blic da je čak od 55 do 60 odsto polovnjaka koji se prodaju u Srbiji uvezeno iz Nemačke, a slede Francuska i Italija. On ocenjuje da bi od milion polovnjaka koji bi se do 2020. godine pojavili na nemačkom tržištu, u Srbiji moglo da završi najmanje 10 odsto.

Tako bi se, na primer, "golf 5" star 10 godina praktično prodavao za 500 do 1.000 evra manje, "golf 4" istog godišta bio bi jeftiniji za 600 evra, dok bi modeli koji danas koštaju do 2.000 evra Srbi mogli da pazare po ceni nižoj i do 400 evra.

Kako bi smanjila emisiju ugljendioksida, najjača ekonomija Evrope planira da do 2030. obustavi prodaju automobila sa motorima sa unutrašnjim sagorevanjem. Tek odnedavno postoje državne subvencije prilikom kupovine automobila na električni pogon, pa je ocena da bi do predstojeće decenije ponuda polovnjaka dodatno jačala u Srbiji, kao i da bi cena ovih automobila trebala da bude još manja.

I dok je u Nemačkoj registrovano nekoliko desetina hiljada hibrida i elektromobila u odnosu na čak 30 miliona benzinaca, na srpskom tržištu kupci nemaju te mogućnosti, pa kupuju obične automobile i prvo gledaju cenu pa godište i kvalitet vozila. Zbog toga su najtraženiji korišćeni četvorotočkaši do 2.000 evra i to iz Nemačke. Pored "opela", u Srbiji su najčešće ponude za polovne modele "Folksvagena", "Audija" i BMW-a.